LIETUVOS RESPUBLIKOS ŪKIO MINISTRAS

ĮSAKYMAS

DĖL lietuvos respublikos ūkio ministro 2000 m. spalio 6 d. įsakymo

Nr. 349 „dėl slėginių įrenginių techninio reglamento tvirtinimo“

pakeitimo

2015 m. balandžio 17 d. Nr. 4-241

Vilnius

1.	P a k e i č i u Lietuvos Respublikos ūkio ministro 2000 m. spalio 6 d. įsakymą Nr. 349 „Dėl Slėginių įrenginių techninio reglamento tvirtinimo“ ir jį išdėstau nauja redakcija (Slėginių įrenginių techninis reglamentas nauja redakcija nedėstomas):

„LIETUVOS RESPUBLIKOS ŪKIO MINISTRAS

ĮSAKYMAS

DĖL SLĖGINIŲ ĮRENGINIŲ TECHNINIO REGLAMENTO TVIRTINIMO

Vadovaudamasis Lietuvos Respublikos Vyriausybės 1999 m. gruodžio 27 d. nutarimo Nr. 1482 „Dėl Institucijų, įgaliotų tvirtinti privalomuosius produktų saugos reikalavimus ir nustatyti atitikties įvertinimo reikalavimus, paskyrimo“ 1.5 papunkčiu ir įgyvendindamas 1997 m. gegužės 23 d. Europos Parlamento ir Tarybos direktyvą 97/23/EB dėl valstybių narių įstatymų dėl slėginės įrangos suderinimo (OL L 181, 9.7.1997, p. 1), su paskutiniais pakeitimais, padarytais 2014 m. gegužės 15 d. Europos Parlamento ir Tarybos direktyva 2014/68/ES (OL 2014 L 189, p. 164),

tvirtinu Slėginių įrenginių techninį reglamentą (pridedama).“

2. Pakeičiu nurodytuoju įsakymu patvirtinto Slėginių įrenginių techninio reglamento 4 straipsnį ir jį išdėstau taip:

„4 straipsnis. Slėginės įrangos klasifikavimas

1.	Reglamento 3 straipsnio 1 dalyje nurodyta slėginė įranga priskiriama prie atitinkamos kategorijos pagal šio Reglamento 2 priedo nuostatas, atsižvelgiant į didėjantį pavojaus lygį.

2.	Takiosios medžiagos skirstomos į šias dvi grupes:

2.1.	1 grupei priskiriamos medžiagos ir mišiniai, kuriuos sudaro 2008 m. gruodžio 16 d. Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiančio ir panaikinančio direktyvas 67/548/EEB bei 1999/45/EB ir iš dalies keičiančio Reglamentą (EB) Nr. 1907/2006 (OL 2008 L 353, p. 1) (toliau – Reglamentas Nr. 1272/2008), 2 straipsnio 7 ir 8 punktuose apibrėžtos medžiagos ir mišiniai, priskiriami prie pavojingų medžiagų pagal toliau nurodytas fizinių pavojų ar pavojų sveikatai klases, nustatytas Reglamento Nr. 1272/2008 1 priedo 2 ir 3 dalyse:

2.1.1.	nestabilieji sprogmenys arba 1.1, 1.2, 1.3, 1.4 ir 1.5 poklasiams priskiriami sprogmenys;

2.1.2.	degiosios dujos, priskiriamos 1 ir 2 kategorijoms;

2.1.3.	oksiduojančiosios dujos, priskiriamos 1 kategorijai;

2.1.4.	degieji skysčiai, priskiriami 1 ir 2 kategorijoms;

2.1.5.	degieji skysčiai, priskiriami 3 kategorijai, jeigu didžiausia leidžiamoji temperatūra viršija pliūpsnio temperatūrą;

2.1.6.	degiosios kietosios medžiagos, priskiriamos 1 ir 2 kategorijoms;

2.1.7.	savaime reaguojančiosios medžiagos ir mišiniai, priskiriami A–F tipams;

2.1.8.	piroforiniai skysčiai, priskiriami 1 kategorijai;

2.1.9.	piroforinės kietosios medžiagos, priskiriamos 1 kategorijai;

2.1.10.	medžiagos ir mišiniai, kurie, reaguodami su vandeniu, išskiria degiąsias dujas, priskiriami 1, 2 ir 3 kategorijoms;

2.1.11.	oksiduojantieji skysčiai, priskiriami 1, 2 ir 3 kategorijoms;

2.1.12.	oksiduojančiosios kietosios medžiagos, priskiriamos 1, 2 ir 3 kategorijoms;

2.1.13.	organiniai peroksidai, priskiriami A–F tipams;

2.1.14.	medžiagos ir mišiniai, ūmiai toksiški prarijus, priskiriami 1 ir 2 kategorijoms;

2.1.15.	medžiagos ir mišiniai, ūmiai toksiški susilietus su oda, priskiriami 1 ir 2 kategorijoms;

2.1.16.	medžiagos ir mišiniai, ūmiai toksiški įkvėpus, priskiriami 1, 2 ir 3 kategorijoms;

2.1.17.	medžiagos ir mišiniai, specifiškai toksiški konkrečiam veikiamam organui (vienkartinis poveikis), priskiriami 1 kategorijai.

2.2.	1 grupei taip pat priskiriamos medžiagos ir mišiniai, esantys slėginėje įrangoje ir kurių didžiausia leidžiamoji temperatūra TS viršija takiosios medžiagos pliūpsnio temperatūrą.

2.3.	2 grupei priklauso šio Reglamento 2.1 ir 2.2 papunkčiuose nenurodytos medžiagos ir mišiniai.

3.	Jeigu slėginis indas sudarytas iš keleto sekcijų, toks indas priskiriamas prie atskiroms sekcijoms taikomos aukščiausios pavojingumo kategorijos.

4.	Slėginio indo sekcijoje laikant keletą takiųjų medžiagų, tokį indą priskiriant tam tikrai kategorijai, atsižvelgiama į aukščiausiai pavojingumo kategorijai priskiriamą takiąją medžiagą.“

3. Nustatau, kad šis įsakymas įsigalioja 2015 m. birželio 1 dieną.

Ūkio ministras	Evaldas Gustas